5 หุ้น “ทีวีดิจิทัล” เขียวยกชุด! รับ “บิ๊กตู่” งัดม.44 พักชำระค่าใบอนุญาต 3 ปี
5 หุ้น "ทีวีดิจิทัล" เขียวยกชุด! รับ "บิ๊กตู่" งัดม.44 พักชำระค่าใบอนุญาต 3 ปี
24 เม.ย. 2561

ผู้สื่อข่าวรายงานว่า ในวันนี้ (24 เม.ย.61) พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุม คสช. เรื่องการช่วยเหลือผู้ประกอบการทีวิดิจิทัล โดยมี 2 ประเด็น ประกอบด้วย การพักการชำระค่าใบอนุญาต 3 ปี และต้องจ่ายดอกเบี้ยตามอัตราที่ธนาคารแห่งประเทศไทย (ธปท.) กำหนด และ กสทช.จะสนับสนุนค่าเช่าโครงข่าย (MUX) ไม่เกิน 50% ของค่าเช่าที่ต้องชำระ เป็นเวลา 24 เดือน นอกจากนั้น คาดว่าจะมีการนำข้อเสนอล่าสุดจากผู้ประกอบการคือการอนุญาตให้สามารถเปลี่ยนมือใบอนุญาตได้เข้าสู่การพิจารณาด้วย
ล่าสุดเมื่อเวลาประมาณ 15.00 น. พล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรักษาความสงบแห่งชาติ (คสช.) ในวันนี้มีข้อสรุปเรื่องมาตรการให้ความช่วยเหลือผู้ประกอบการทีวีดิจิทัล 3 ประการ คือ 1.อนุญาตให้ผู้ประกอบการทีวีดิจิทัลพักชำระหนี้ได้ 3 งวด ในการชำระเงินงวดที่เหลือของปี 2561-2565 เพื่อให้ผู้ประกอบการมีแรง มีกำลังเงินไว้ดำเนินธุรกิจต่อไป แต่ในระหว่างที่พักชำระหนี้จะต้องจ่ายดอกเบี้ยตามอัตราดอกเบี้ยนโยบายของธนาคารแห่งประเทศไทย (ธปท.) ที่ 1.50% ต่อปี
2.คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะช่วยเหลือในเรื่องค่าโครงข่ายที่เปลี่ยนจากระบบอนาล็อคมาเป็นระบบดิจิทัลให้แก่ผู้ให้เช่าโครงข่าย ได้แก่ บมจ.อสมท., ช่อง 5 และไทยพีบีเอส ในอัตรา 50% เป็นเวลา 2 ปี โดยที่เหลืออีก 50% ผู้ประกอบการเป็นผู้ชำระเอง
3.อนุญาตให้โอนใบอนุญาตประกอบธุรกิจทีวีดิจทัลได้ ซึ่งเป็นการเปิดโอกาสให้ผู้ประกอบการรายอื่นที่สนใจได้เข้ามาดำเนินธุรกิจนี้ในอนาคต
“ที่ คสช.เปิดโอกาสให้ทั้ง 3 ประการนี้ ทุกคนในที่ประชุมต่างเห็นตรงกันว่าช่วยตอบโจทย์ และมีความเหมาะสมในการแก้ปัญหาทีวีดิจิทัล โดยไม่ทำให้รัฐเสียผลประโยชน์ และยังเป็นการให้ความช่วยเหลืออย่างเหมาะสมและเท่าที่จำเป็น” พล.ท.สรรเสริญ กล่าว
ทั้งนี้ คสช.จะมีการออกคำสั่งตามมาตรการดังกล่าวภายในเดือน พ.ค.นี้ เนื่องจากจะถึงกำหนดที่จะต้องชำระเงินงวดต่อไปในช่วงกลางเดือน พ.ค.61 ส่วนมาตรการช่วยเหลือผู้ประกอบการโทรคมนาคมนั้น ในวันนี้ยังไม่ข้อสรุป เนื่องจากเห็นว่ามีเนื้อหารายละเอียดที่แตกต่างจากกรณีของผู้ประกอบการทีวีดิจิทัล
ล่าสุด ราคาหุ้นสื่อสาร อาทิ บริษัท บีอีซี เวิลด์ จำกัด (มหาชน) หรือ BEC ณ เวลา 15.29 น. อยู่ที่ระดับ 11.40 บาท เพิ่มขึ้น 0.70 บาท หรือ 6.54% มูลค่าการซื้อขาย 176.49 ล้านบาท ด้านราคาหุ้น บริษัท อาร์เอส จำกัด (มหาชน) หรือ RS ณ เวลา 15.31 น. อยู่ที่ระดับ 28.75 บาท เพิ่มขึ้น 1.25 บาท หรือ 4.55% ด้วยมูลค่าการซื้อขาย 199.17 ล้านบาท
ขณะที่ บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ณ เวลา 15.29น. อยู่ที่ระดับ 65.25 บาท บวก 3.75 บาท หรือ 6.10% ด้วยมูลค่าซื้อขาย 230.09 ล้านบาท ส่วนบริษัท โมโน เทคโนโลยี จำกัด (มหาชน) หรือ MONO ณ เวลา 15.31 น. อยู่ที่ระดับ 4.18 บาท บวก 0.08 บาท หรือ 1.95% ด้วยมูลค่าซื้อขาย 90.34 ล้านบาท และบริษัท จีเอ็มเอ็ม แกรมมี่ จำกัด (มหาชน) หรือ GRAMMY ณ เวลา 15.32 น.อยู่ที่ระดับ 9.10 บาท บวก 0.10 บาท หรือ 1.11% ด้วยมูลค่าซื้อขาย 0.66 ล้านบาท